Ehdotus NEUVOSTON PÄÄTÖS päätöksellä 2011/465/EU käyttöön otettujen, Guinean tasavaltaa koskevien aiheellisten toimenpiteiden soveltamisajan jatkamisesta ja kyseisen päätöksen muuttamisesta /* COM/2013/0440 final - 2013/0209 (NLE) */





PERUSTELUT Euroopan unionin neuvosto höllensi heinäkuussa 2011 Guineaa koskevia aiheellisia toimenpiteitä tunnustuksena sille, että maa oli edistynyt perustuslaillisen järjestyksen palauttamisessa nimittämällä demokraattisten vaalien päätteeksi Alpha Condén tasavallan presidentiksi. Neuvosto muistutti kuitenkin, että siirtymävaihe saataisiin päätökseen vasta sitten, kun maassa on järjestetty vapaat ja avoimet parlamenttivaalit. Tämä on viimeinen edellytys Guinean kanssa sovitun 10. EKR:n (päätös 2011/465/EU) mukaisen yhteistyön aloittamiseksi kaikilta osin uudelleen. Neuvoston päätöksen 2011/465/EU voimassaolo, jota on jatkettu neuvoston päätöksellä 2012/404/EU, päättyy 19. heinäkuuta 2013. Päätöksessä vahvistetaan kaksi tavoitetta: 1) yksityiskohtainen aikataulu parlamenttivaalien järjestämiseksi vuoden 2012 loppuun mennessä ja 2) vapaiden ja avointen parlamenttivaalien järjestäminen. Guinean riippumattoman kansallisen vaalilautakunnan hyväksyttyä ja toimitettua vaaliaikataulun vaalien järjestämiseksi toukokuussa 2013 EU:n neuvoston katsoi ensimmäisen tavoitteen saavutetuksi. Kymmenennen Euroopan kehitysrahaston (EKR) maakohtainen strategia-asiakirja ja maaohjelma allekirjoitettiin näin ollen Brysselissä 21. joulukuuta 2012. Parlamenttivaalien päivämääräksi vahvistettiin 13. huhtikuuta 2013 annetulla presidentin asetuksella 30. kesäkuuta 2013. Ottaen huomioon vaaliaikataulun toteuttamisessa jo tapahtuneet viivästymiset ja voimakkaat poliittiset jännitteet, jotka liittyvät vaalien järjestämiseen suunniteltuna päivänä ja suunnitelluilla edellytyksillä, on tarpeen jatkaa neuvoston päätöksen 2011/465/EU voimassaoloa yhdellä vuodella ja siirtää parlamenttivaalien järjestämisen määräaika lokakuun loppuun 2013. Jos vaalit pidetään tämän jälkeen, EU ei voi noudattaa sitoumustaan allekirjoittaa rahoituspäätöksiä 10. EKR:n vielä jäljellä oleville hankkeille/ohjelmille, sillä neuvoston päätöksessä 1/2006 vahvistetaan 10. EKR:n varojen sitomisen aikarajaksi 31. joulukuuta 2013 (raukeamislauseke). 2013/0209 (NLE) Ehdotus NEUVOSTON PÄÄTÖS päätöksellä 2011/465/EU käyttöön otettujen, Guinean tasavaltaa koskevien aiheellisten toimenpiteiden soveltamisajan jatkamisesta ja kyseisen päätöksen muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen, joka allekirjoitettiin Cotonoussa 23 päivänä kesäkuuta 2000[1], sellaisena kuin se on viimeksi muutettuna Ouagadougoussa 22 päivänä kesäkuuta 2010[2], jäljempänä ’AKT–EU-kumppanuussopimus’, ja erityisesti sen 96 artiklan, ottaa huomioon neuvostossa kokoontuneiden jäsenvaltioiden hallitusten edustajien välisen sisäisen sopimuksen AKT–EU[3]-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä ja erityisesti sen 3 artiklan, ottaa huomioon Euroopan komission ehdotuksen, sekä katsoo seuraavaa: (1) Heinäkuun 18 päivänä 2011 annetulla neuvoston päätöksellä 2011/465/EU otetaan käyttöön Guineaa koskevia, AKT–EU-kumppanuussopimuksen 96 artiklan 2 kohdan c alakohdassa tarkoitettuja aiheellisia toimenpiteitä. (2) Päätöksellä 2011/465/EU, jonka voimassaoloa on jatkettu ja jota on muutettu neuvoston päätöksellä 2012/404/EU, Guinean tasavallan kanssa harjoitettavan yhteistyön uudelleen aloittamisen ehdoksi asetettiin seuraavien kahden tavoitteen saavuttaminen: toimivaltaisten viranomaisten on laadittava ja hyväksyttävä yksityiskohtainen aikataulu parlamenttivaalien järjestämiseksi vuoden 2012 loppuun mennessä, ja vapaat ja avoimet parlamenttivaalit on järjestettävä. (3) Riippumattoman kansallisen vaalilautakunnan puheenjohtajan toimitettua aikataulun parlamenttivaalien järjestämiseksi 12 päivänä toukokuuta 2013 EU:n neuvosto katsoi ensimmäisen tavoitteen saavutetuksi. (4) Parlamenttivaalien päivämääräksi vahvistettiin 13 päivänä huhtikuuta 2013 annetulla presidentin asetuksella 30 päivä kesäkuuta 2013. Lakiin perustuva määräaika, johon mennessä Guinean tasavallan korkeimman oikeuden on julkaistava vaalien lopulliset tulokset, on myöhempi kuin 19 päivä heinäkuuta 2013, jolloin nyt voimassa olevan päätöksen voimassaolo päättyy. (5) On tarpeen jatkaa päätöksellä 2011/465/EU käyttöön otettujen aiheellisten toimenpiteiden soveltamisaikaa sekä siirtää kyseisissä toimenpiteissä tarkoitettu määräaika parlamenttivaalien järjestämiseksi Guinean tasavallassa lokakuun 2013 loppuun, ON HYVÄKSYNYT TÄMÄN PÄÄTÖKSEN: 1 artikla Jatketaan päätöksen 2011/465/EU, sellaisena kuin se on voimassaolon osalta jatkettuna ja muutettuna päätöksellä 2012/404/EY, voimassaoloaikaa kahdellatoista lisäkuukaudella. Tämän vuoksi korvataan päätöksen 2011/465/EU 3 artiklassa säädetty päivämäärä ”19 päivänä heinäkuuta 2013” päivämäärällä ”19 päivänä heinäkuuta 2014”. 2 artikla Vahvistetaan päätöksen 2011/465/EU liitteessä esitetyissä aiheellisissa toimenpiteissä tarkoitetuksi uudeksi määräajaksi, johon mennessä Guinean tasavallan on sitouduttava järjestämään vapaat ja avoimet parlamenttivaalit, 31 päivä lokakuuta 2013. 3 artikla Tämä päätös tulee voimaan päivänä, jona se hyväksytään. Se julkaistaan Euroopan unionin virallisessa lehdessä. Tehty Brysselissä Neuvoston puolesta Puheenjohtaja [1] EYVL L 317, 15.12.2000, s. 3. [2] EUVL L 287, 4.11.2010, s. 3. [3] EYVL L 317, 15.12.2000, s. 376, sopimus sellaisena kuin se on muutettuna EUVL:ssä L 247, 9.9.2006, s. 48.